Computertasterne er rødglødende, mens hænderne piler hen over tastaturet. Her i weekenden er 212 spilleglade nordjyder samlet til computertræffet Nordjysk LAN i Jetsmark Hallen. De mødes både for at spille sammen og hygge sig, men så sandelig også for at 'banke' hinanden i spil som FiFA, Tekken, Rocket League og Counter Strike: Global Offensive. - Der er en god stemning, og man hygger sig med dem, man sidder ved siden af og falder i snak. De mødes jo på kryds og tværs, selv om de er konkurrenter, fortæller Søren Jensen, der er formand for Pandrup Firma & Familie Idræt. Især Counter Strike er værd at dygtiggøre sig i, for her er store pengepræmier på spil til de bedste spillere. Ialt uddeles der præmier for 70.000 kroner - de overrækkes søndag, når finalen er spillet. Hovedturningen begyndte i går. Nordjysk LAN er arrangeret af Pandrup Firma & Familie Idræt, som til daglig holder til I netop Jetsmarkhallen. Får 174.500 kroner i støtte Ud over flotte præmier til spillerne, så byder weekenden også på kontanter til foreningen bag Nordjysk LAN. Pandrup Firma & Familie Idræt får nemlig søndag overrakt en check på 137.500 kroner fra SE Vækstpulje. Derudover får foreningen også støtte fra Nordea Fonden - som giver 37.000 kroner. Ialt modtager Pandrup Firma & Familie Idræt 174.500 kroner. Penge, som spreder stor glæde hos formanden. - Det er langt mere, end vi havde forventet og turde håbe på. Pengene betyder, at vi nu kan realisere vores planer 2-3 år tidligere, end vi troede. Nu kan vi købe 10 gamer-computere, så vi får det samme udstyr, som de unge sidder og spiller på derhjemme. Det gør det lettere at lokke dem herned, siger Søren Jensen, der er formand for Pandrup Firma & Familie Idræt. Finalerunderne i Counter Strike: Global Offensive bliver spillet i aften og natten til søndag, hvorefter vinderne kan kåres.

Opsummering:
Nordjysk LAN tiltrækker 212 spilleglade nordjyder, der dyster om præmier for 70.000 kroner. Foreningen bag bliver også belønnet med puljepenge.